Na temelju članka 10. Zakona o zaštiti od buke *(“Narodne novine“ broj 30/09, 55/13, 153/13, 41/16, 114/18 i 14/21)* i članka 27. Statuta Grada Zadra *(“Glasnik Grada Zadra“ broj 9/09, 28/10, 3/13, 9/14, 2/15 – pročišćeni tekst, 3/18 i 7/18 – pročišćeni tekst, 15/19, 2/20 i 3/21),* **Gradsko vijeće Grada Zadra**, na \_\_\_ sjednici održanoj **\_\_\_\_\_\_\_\_\_\_\_\_\_\_\_\_\_\_ 2023. godine**, **d o n o s i**

**O D L U K U**

**o lokacijama i uvjetima za održavanje javnih skupova i manifestacija na području Grada Zadra**

**Članak 1.**

(1) Ovom Odlukom određuju se lokacije i najviše dopuštene razine buke tijekom održavanja javnih skupova i manifestacija, putovi za dolaženje i odlaženje sudionika javnih događanja, nadzor te druga pitanja s tim u vezi.

 (2) Ova Odluka ne odnosi se na:

- uporabu elektroakustičkih i akustičkih uređaja na otvorenome u objektima registriranim za obavljanje ugostiteljskih djelatnosti

- mirna okupljanja i javne prosvjede

**Članak 2.**

(1) Javni skup i manifestacija u smislu ove Odluke je oblik okupljanja radi organiziranja razonode, zabavnih i sportskih priredbi i drugih aktivnosti na otvorenom ili zatvorenom prostoru za stanovništvo i goste, tijekom čega postoji mogućnost prekoračenja najviših dopuštenih razina buke propisanih pravilnikom kojim su propisane najviše dopuštene razine buke s obzirom na vrstu izvora buke, vrijeme i mjesto njezina nastanka.

**Članak 3.**

(1) Javni skupovi i manifestacije pri održavanju kojih postoji mogućnost prekoračenja dozvoljenih razina buke mogu se organizirati, po uvjetima što ih propisuje ova Odluka, na lokacijama kako slijedi:

1. POVIJESNA JEZGRA ZADRA: NARODNI TRG, FORUM I POLJANA PAPE IVANA PAVLA II, OBALA KRALJA PETRA KREŠIMIRA IV, PROVIDUROVA I KNEŽEVA PALAČA, PERIVOJ KRALJICE JELENE, TRG PET BUNARA, PROSTOR TVRĐAVE CITADELA- KAPETANSKI PARK, ULICA STOMORICA – VAROŠ, BEDEMI ZADARSKIH POBUNA – MURAJ, TRG 3 BUNARA, CRKVA SV. DONATA, TRG OPATICE ČIKE, ISTARSKA OBALA, TRG PETRA ZORANIĆA, POLJANA ŠIME BUDINIĆA
2. ŠPORTSKI CENTAR VIŠNJIK
3. PARKING JAZINE - RAVNICE
4. DJEČJA I SPORTSKA IGRALIŠTA
5. UREĐENE I PRIRODNE PLAŽE
6. PARK ŠUMA MUSAPSTAN
7. LUKA GAŽENICA
8. TRG GOSPE LORETSKE
9. OBALA KNEZA DOMAGOJA
10. PETRČANE – NOVA RIVA
11. VELA RAVA – TRG CENTAR SVIJETA, RIVA
12. MALA RAVA - LUČICA
13. BRGULJE – UVALA BRGUMUL
14. MOLAT – TRG ISPRED DOMA
15. ZAPUNTEL – ISPRED DRUŠTVENOG DOMA
16. IST – „PU CRIKVOM“
17. OLIB – ISPRED PEŠKARIJE
18. PREMUDA – LUKA KRIJAL
19. SILBA - PROSTOR ISPRED ŠKOLE, PRISTANIŠTE ŽALIĆ, ISPRED VRUJINA
20. VELI IŽ – TRG SLANAC
21. KOŽINO – TRG PUT ZGONA, SREDNJA KONTRADA, TRG PROKOVNIK, TRG SV. MIHOVILA
22. BOĆALIŠTE CRNO
23. BAZEN- KUPALIŠTE KOLOVARE
24. PARK SFINGA

(2) Buka koja nastaje uslijed događanja na lokacijama iz stavka 1. ovog članka ne smije u drugim ulicama ili dijelovima ulica, u ostalim dijelovima istog naselja i drugim naseljima prelaziti dopuštene granice.

**Članak 4.**

 (1) Prekoračenje buke na javnom skupu ili manifestaciji ne može trajati duže od šest sati i mora prestati najkasnije u 03.00 sata u razdoblju od 1. lipnja do 30. rujna, a u razdoblju od 1. listopada do 31. svibnja najkasnije u 01.00 sat.

 (2) Iznimno od stavka 1. ovog članka, prekoračenje najviše dopuštene razine buke propisane Pravilnikom za održavanje manifestacije proslave Nove godine (31.12.; 1.1.), te u vrijeme održavanja manifestacije Advent u Zadru, dozvoljava se u vremenu najdulje do 03.00 sata.

(3) Za javne skupove i manifestacije čije je trajanje predviđeno više dana, posebno treba uvažavati uobičajeno vrijeme dnevnog odmora (od 15.00 do 17.00 sati), za vrijeme kojeg nije dozvoljeno prekoračenje dopuštenih razina buke.

(4) Najviše dopuštena razina buke tijekom održavanja javnih događanja na lokacijama iz članka 3. ove Odluke iznosi 90 dB(A).

 **Članak 5.**

(1) Za održavanje određenih manifestacija (koncerti, festivali, kino-predstave na otvorenome i manifestacije čije se trajanje predviđa noću na otvorenome i slične manifestacije), organizator mora osigurati ugradnju ograničivača (limitatora) buke na elektroakustičkim uređajima i mjerenje buke tijekom održavanja manifestacije.

 (2) Organizator manifestacije snosi sve troškove mjerenja razine buke i mjera zaštita od buke radi održavanja manifestacije putem ovlaštene pravne osobe za mjerenje razine buke.

**Članak 6.**

(1) Organizator javnog skupa ili manifestacije je dužan dostaviti zahtjev za održavanje istih nadležnom Upravnom odjelu za gospodarstvo, obrtništvo i razvitak otoka, najkasnije 15 dana prije održavanja istih. Uz zahtjev je potrebno priložiti odobrenje o korištenju javne površine od nadležnog upravnog odjela ili odobrenje od nadležnog tijela odnosno odobrenje nadležne pravne osobe.

**Članak 7.**

(1) Putovi za dolaženje i odlaženje sudionika navedenih događaja u smislu ove Odluke su svi pristupni prometni pravci – javne prometne površine do navedenog područja sukladno postojećoj regulaciji prometa, privremenoj regulaciji prometa ili privremenom ograničenju prometa od strane policije.

**Članak 8.**

(1) Nadzor nad provedbom ove Odluke provodi komunalno redarstvo Grada Zadra.

(2) Komunalno redarstvo u provedbi nadzora je ovlašteno:

1. narediti akustička mjerenja
2. narediti poduzimanje propisanih utvrđenih mjera za zaštitu od buke,
3. zabraniti uporabu izvora buke dok se ne poduzmu mjere zaštite od buke,
4. zabraniti obavljanje djelatnosti i ostalih aktivnosti koje zbog buke ometaju boravak,

odmor i noćni mir ako to nije moguće postići mjerom iz točke 3. ovog stavka,

1. predlagati pokretanje prekršajnog postupka,
2. naplaćivati kazne na mjestu počinjenja prekršaja.

**Članak 9.**

(1) Novčanom kaznom od 1.320,00 € će se za prekršaj kazniti pravna osoba ako:

1. prekorači dopuštene granice razine buke na području iz članka 3. stavka 2. ove Odluke
2. prekorači dopušteno vrijeme iz članka 4.
3. prekorači dozvoljenu razinu buke iz članka 4.
4. ne osigura mjerenje razine buke tijekom održavanja manifestacije (članak 5.)

 (2) Novčanom kaznom od 260,00 € će se kazniti i odgovorna osoba u pravnoj osobi koja počini prekršaj iz stavka 1. ovog članka.

 (3) Novčanom kaznom od 660,00 € će se kazniti fizička osoba obrtnik i osoba koja obavlja samostalnu djelatnost koja počini prekršaj iz stavka 1. ovog članka.

**Članak 10.**

 Postupci započeti do stupanja na snagu ove Odluke dovršiti će se po odredbama Odluke o lokacijama i uvjetima za održavanje javnih skupova i manifestacija na području Grada Zadra kod kojih, pri održavanju, postoji mogućnost prekoračenja dopuštene razine buke *(Glasnik Grada Zadra 34/10).*

 Danom stupanja na snagu ove Odluke prestaje važiti Odluka o lokacijama i uvjetima za održavanje javnih skupova i manifestacija na području Grada Zadra kod kojih, pri održavanju, postoji mogućnost prekoračenja dopuštene razine buke *(Glasnik Grada Zadra 34/10).*

**Članak 11.**

(1) Ova odluka stupa na snagu osmog dana od dana objave, a objaviti će se u „Glasniku Grada Zadra“

**KLASA**: 351-01/23-01/

**URBROJ:** 2198/01-1-23-

Zadar, ­­­­­­­­­­\_\_  **GRADSKO VIJEĆE GRADA ZADRA**

 **PREDSJEDNIK**

 Marko Vučetić